বাবা-মেয়ের সম্পর্ক কি ধর্মের হাতে বাঁধা? তার গভীরতা কী মাপা যায় ধর্মের দোহাই দিয়ে?
ঠিক জানা নেই! কিন্তু, বলি-তারকা আমির খান যে ভাবে নেটিজেনদের কমেন্টে বিদ্ধ হচ্ছেন, তাতে অবশ্যই ভাবতে হবে সব বাবাদের— নিজের মেয়ের সঙ্গে কী ভাবে ছবি তোলা উচিত, কোন ছবি সোশ্যাল মিডিয়ায় পোস্ট করা উচিত, সর্বোপরি, মেয়ের সঙ্গে আদৌ ছবি তোলা উচিত কি না!

এই বিষয়ে অন্যান্য খবর

স্নান করতে একেবারেই ভালবাসেন না আমির, জানুন আরও ৮ অজানা তথ্য
মহাভারত ‘অশুদ্ধ’ হল আমিরের জন্য! তুমুল বিতর্ক বি-টাউনে


এতো উচিত-অনুচিতের প্রশ্ন মনে এসেছে ‘মিস্টার পারফেকশনিস্ট’ আমির খান ও তাঁর কন্যা ইরা খানের একটি ছবিকে ঘিরে।
সম্প্রতি মেয়ে ইরার সঙ্গে আমিরের একটি ছবি তিনি নিজের ফেসবুক পেজে শেয়ার করেছেন, যা সোশ্যাল মিডিয়ায় বেশ বিতর্ক সৃষ্টি করেছে। বাবা-মেয়ের সেই খুনসুটির ছবিতে যে ধর্মের আঁচ লাগবে, তা বোধহয় ভাবেননি স্বয়ং আমিরও। 

মেয়ের সঙ্গে আমিরের সেই ‘বিতর্কিত’ ছবি। ছবি: আমির খানের ফেসবুক পেজ
ছবিতে ইরার পোশাক নিয়ে যেমন কটূক্তি করা হয়েছে, তেমনই মন্তব্য করা হয়েছে বাবা-মেয়েকে নিয়েও। আমির ইসলাম ধর্মাবলম্বী হলেও, তাঁর স্ত্রী কিরণ রাও হিন্দু। এবং স্ত্রীর ‘অনুপ্রেরণা’য় তিনি নিরামিশাষীও হয়ে গিয়েছেন বলে এক সময় ঘোষণা করেছিলেন আমির। একই ভাবে, নিজের ধর্মের প্রতি শ্রদ্ধা জানাতে, নিজের মাকে নিয়ে হজ-এও গিয়েছেন তিনি। 
তা সত্ত্বেও, এমন ‘খোলামেলা’ ছবি কেন তিনি পোস্ট করেছেন এই রমজান মাসে, তা নিয়েই প্রবল আপত্তি তুলেছেন তাঁরই ধর্মের ‘ফলোয়ার’রা। স্বাভাবিকভাবেই, আমিরের পক্ষেও অনেকেই মন্তব্য করেছেন। একই সঙ্গে তাঁরা তুলোধোনা করেছেন সেই সব ধর্মের রক্ষাকর্তাদের।